Tienermeisie steeds kritiek ná sy byna verdrinkArgieffoto: Christo Brits ŉ Tienermeisie (17) is steeds in ŉ kritieke toestand in ŉ hospitaal in KwaZulu-Natal nadat sy oor die naweek byna by ŉ strand naby Ballito, noord van Durban, verdrink het. “Ons gedagtes is met die tienermeisie wat steeds in ŉ kritieke toestand in ŉ hospitaal is nadat sy uit die water by Salt Rock gered is,” het Brendon Power van die Nasionale Seereddingsinstituut (NSRI) in Ballito Sondag gesê. Maroela Media het vroeër berig paramedici is kort voor 14:00 saam met die plaaslike Nasionale Seereddingsinstituut (NSRI) en ander nooddienste na Salt Rock-strand ontbied. Volgens Power het twee mans ŉ groep spartelende swemmers, waaronder die tienermeisie, in die see opgemerk en hulle te hulp gesnel. Die mans kon daarin slaag om een van die swemmers uit die water te red en is terug om die tienermeisie te hulp te snel. Die mans het weens sterk seestrome self in die moeilikheid beland toe hulle by die meisie in die water uitgekom het, sê Power nou. Die twee mans en die meisie is al drie uit die water na die kus gebring. Die meisie was bewusteloos en het nie asemgehaal nie. Lewensredders het noodhulp op haar toegepas voordat ambulansdienste op die toneel aangekom en hand bygesit het. Hulle kon daarin slaag om ŉ polsslag te herwin en die meisie is in ŉ kritieke toestand met ŉ lugambulans na ŉ hospitaal geneem. Die mans is op hulle beurt op die toneel gestabiliseer en met ŉ ambulans na ŉ hospitaal gehaas vir verdere mediese behandeling. Power het gesê hoewel die mans gedurende hul reddingspoging skrape weens die rotste in die see opgedoen het, is hulle in ŉ stabiele toestand.